Kanoviz
Kanoviz, kanaus (fors.) — shoyi mato turi; sof ipakdan toʻqilgan. K. matosi bir necha hunarmandlar ishtirokida tayyorlanadi. Ipak ipga chizmakash gullarni abrbandi usulida chizib beradi, toʻquvchi boʻyalgan ipdan mato toʻqiydi. Buxoro, Samarkand, Qoʻqon, Margʻilon, Namangan va b. shaharlarda xonatlas, shoyi qatorida K. ham ishlab chiqarilgan, keng tarqalgan va qadrlangan. Buxoroda shohi nomi bilan ham atalgan.